ሕዝበ ሙስሊሙ ጽንፈኝነትንና አክራሪነትን በንቃት መከላከል አለበት –እስልምና ጉዳዮች
ሕዝበ ሙስሊሙ ጽንፈኝነትንና አክራሪነትን በንቃት በመከላከል የሀገሪቱን ሰላምና ልማት ማስቀጠል እንዳለበት የኢትዮጵያ እስልምና ጉዳዮች ጠቅላይ ምክር ቤት አስታወቀ።ምክር ቤቱ ከሐረሪ ክልል እስልምና ጉዳይ ከፍተኛ ምክር ቤት ጋር በመተባበር ያዘጋጀው በአክራሪነትና ጽንፈኝነት መከላከል ላይ ያተኮረ የግንዛቤ ማስጨበጫ ስልጠና ዛሬ ተጀምሯል።የምክር ቤቱ ፕሬዝዳንት ሼህ መሐመድ አሚን ጀማል እንዳስታወቁት በሐይማኖት ሽፋን የሚከሰቱ የአክራሪነትና የጽንፈኝነት ድርጊቶችን ለመከላከል ህዝበ ሙስሊሙ በቂ ግንዛቤ ሊኖረው ይገባል።በዚህ መነሻነትም ምክር ቤቱ በጉዳዩ ላይ የተሻለ መረዳት እንዲኖር በየጊዜው በተለያዩ የሃገሪቱ ክፍሎች ለሚገኘው ህዝበ ሙስሊም ስልጠናዎችን እየሰጠ ይገኛል።የአክራሪነትና ጽንፈኝነት ተግባር ውሎ አድሮ ወደ አሸባሪነት የሚቀየር ቢሆንም በተለያዩ የዓለም አካባቢዎች ህዝቡ ተገቢውን ትኩረት ሰጥቶ አስቀድሞ የመከላከል ስራ ባለማከናወኑ ለችግሮች መባባስ ምክንያት ሆኗል።በዚህም ታላላቅ ሃገራትን ያፈራረሰውንና ለሀገራችን ሰላምና ለተጀመረው የህዳሴና የልማት ጎዞ እንቅፋት የሚፈጥረውን የአክራሪነትና የጽንፈኛነት ተግባር ነቅቶ መጠበቅ እንደሚገባ አስረድተዋል።ከመንግስት እውቅናና ከእስልምና ምክር ቤት ፍቃድ ውጭ በእስልምና ስም የሚከናወን ህዝቡን የማነሳሳትና ገንዘብ የማሰባሰብ ተግባር ህዝበ ሙስሊሙ በቸልታ እንዳያልፈው አስገንዝበዋል።የኢትዮድያ እስልምና ጉዳዮች ጠቅላይ ምክር ቤት ፕሬዝዳንት ዋና ጸሀፊ ሀጂ አልፋድል አሊ ሙስጠፋ በበኩላቸው ሃይማኖትን ሽፋን ባደረገ አክራሪነትና ጽንፈኝነት ላይ የተጀመረው ትግል ህዝባዊ መሰረት እንዲኖረው ምክር ቤቱ በትኩረት እየሰራ ነው።የስልጠናው ዋና ዓላማም ችግሩ በሀገራችን ልማትና ሰላም ላይ የሚያስከትለውን ተጽዕኖ ለመከላከልና ሁሉም በበቂ ግንዘቤ ላይ ተመስርቶ የበኩሉን ድርሻ እንዲያበረክት ለማስቻል መሆኑን ገልፀዋል።የሐረሪ ክልል ርዕሰ መስተዳድር አቶ ሙራድ አብዱልሃዲ  መንግስት በአገሪቱ የሚከናውነው የሰላም የልማትና የዴሞክራሲ ስርዓት ግንባታ ወደ ኋላ እንዳይመለስ አደጋዎችን በግልጽ በመለየት ሁሉም እንዲታገላቸው ማድረግ አስፈላጊ እንደሆነ ተናግረዋል።"ኃይማኖትን ሽፋን ያደረገ አክራሪነትና ጽንፈኝነት አስተሳሰብና ድርጊቱን በመታገል ልማታዊና ዴሞክራሲያዊ አስተሳሰብ የበላይነት እንዲያገኝ ሁሉም ህብረተሰብ ኃላፊነቱ ሊወጣ ይገባል"ብለዋል።ዛሬን ጨምሮ ለተከታታይ ሶስት ቀናት በሚሰጠው ስልጠና በሐረሪ ክልል፣በድሬዳዋ አስተዳደርና ምስራቅ ሐረርጌ ዞን የሚገኙ የእስልምና ጉዳዮች ምክር ቤት አመራሮች ፣ ኡለማዎች፣የመጅሊስ ተወካዮች፣የመንግስት አመራርና ሌሎች እየተሳተፉ ይገኛሉ-( ኢዜአ )።